b'\n_START_ARTICLE_\nArpad Elo\n_START_SECTION_\nBakgrunn\n_START_PARAGRAPH_\nArpad Elo ble f\xc3\xb8dt i Ungarn og flyttet som barn til USA med sine foreldre i 1913.\n_START_SECTION_\nKarriere\n_START_PARAGRAPH_\nElo var professor i fysikk ved universitetet i Marquette i Milwaukee, Wisconsin. Han var ogs\xc3\xa5 en sv\xc3\xa6rt dyktig sjakkspiller. Innen 1930-\xc3\xa5rene var han den sterkeste spilleren i Milwaukee, en av USAs sterkeste sjakkbyer. Elo vant \xc2\xabthe Wisconsin State Championship\xc2\xbb \xc3\xa5tte ganger._NEWLINE_Elo d\xc3\xb8de i Brookfield, Wisconsin i 1992.\n_START_SECTION_\nElos ratingsystem\n_START_PARAGRAPH_\nElo er mest kjent for sitt ratingsystem for sjakkspillere. Det opprinnelige sjakkratingsystemet ble utviklet i 1950 av Kenneth Harkness, \xc3\xb8konomisjef i De forente staters sjakkforbund (USCF). Innen 1960 utviklet Elo sin egen formel, basert p\xc3\xa5 alle data samlet opp ved \xc3\xa5 bruke ratingsystemet til Harkness. Formelen hadde grunnlag i matematiske metoder hentet fra statistikkfaget, og utgjorde en forbedring av Harkness-systemet. Det nye ratingsystemet ble godkjent p\xc3\xa5 et m\xc3\xb8te i USCF i St. Louis, Missouri i 1960._NEWLINE_I 1970 bestemte FIDE, verdens sjakkforbund, \xc3\xa5 bruke Elo-ratingsystemet. Fra da av og til midten av 1980-\xc3\xa5rene var det Elo selv som sto for ratingkalkulasjonene. Arbeidet med kalkuleringene var p\xc3\xa5 den tiden en relativt overkommelig oppgave, siden det var f\xc3\xa6rre enn 2000 spillere som ble ratet av FIDE. Etter hvert ga FIDE ansvaret for ratingberegningene videre til andre, ekskludert Elo. FIDE la ogs\xc3\xa5 til nye regler for \xc2\xabkvalifikasjoner for rating\xc2\xbb i sin h\xc3\xa5ndbok som tildelte vilk\xc3\xa5rlige ratinger (typisk i 2200-omr\xc3\xa5det som er det laveste sjiktet for en sjakkmester) for spillere som scorte minst 50% i noen f\xc3\xa5 utvalgte turneringer, som for eksempel sjakkolympiader. Elo og andre protesterte mot disse nye reglene, begrunnet med at disse var vilk\xc3\xa5rlige og politisk drevet frem.'